stanford-oval/wikipedia huggingface dataset:
צדק של אב (סרט)

| --- | --- |

 בימוי:  Brian Andrew Mendoza 
 תסריט:  פיליפ אייזנר, גרג הורביץ, Will Staples 
 עריכה:  מאט צ'יז 
 שחקנים ראשיים:  ג'ייסון מומואה מנואל גרסיה-רולפו איזבלה מרסד דומיניק פומוסה נלסון פרנקלין מייקל ריימונד ג'יימס לקס סקוט דייוויס ראזה ג'אפרי ג'סטין ברת'ה בריאן האווי איימי ברנמאן אדריה ארחונה רג'י לי 
 מוזיקה:  סטיבן פרייס 
 צילום:  ברי אקרויד 
 מדינה:  ארצות הברית 
 חברה מפיצה:  נטפליקס 
 שיטת הפצה:  וידאו על פי דרישה 
 הקרנת בכורה:  2021 
 משך הקרנה:  96 דק' 
 שפת הסרט:  אנגלית 
 סוגה:  סרט פעולה 
 אתר רשמי
 דף הסרט ב־IMDb
 
צדק של אב (באנגלית: Sweet Girl) הוא סרט מותחן אקשן אמריקאי משנת 2021 בבימויו של בריאן אנדרו מנדוזה. הסרט נכתב על ידי פיליפ אייזנר וגרג הורביץ. בסרט מככבים ג'ייסון מומואה, איזבלה מרסד, מנואל גרסיה-רולפו, אדריה ארג'ונה, ראזה ג'אפרי, ג'סטין ברת'ה, לקס סקוט דייוויס, מייקל ריימונד-ג'יימס ואיימי ברנמאן.
הסרט עוסק במסע הנקמה של אב ובתו לאחר שאם המשפחה מתה מסרטן כי חברת תרופות מושחתת גרמה לתרופה מצילת חיים לצאת מהשוק. הסרט שוחרר בנטפליקס ב-20 באוגוסט 2021, וקיבל ביקורות שליליות מהמבקרים על הסיפור הקלישאתי והפוטנציאל המבוזבז של הסרט, אבל הפעלולים שבו זכו לשבחים. Metacritic העריך אותו כבעל ביקורות מעורבות עד ממוצעות.
באוקטובר 2021 נטפליקס הודיעה ש-68 מיליון חשבונות צפו בלפחות 2 דקות מהסרט תוך חודש מפרסומו בנטפליקס.
עלילה

משפחת קופר מתגוררת בפיטסבורג, פנסילבניה, המשפחה מאושרת ביחד, כשהאב, ריי, ובתו המתבגרת רייצ'ל חולקים עניין בתרגול אמנויות לחימה מעורבות והגנה עצמית בחדר הכושר שריי מנהל. עם זאת, הדברים מתדרדרים כשאמנדה קופר, אשתו של ריי, חולה בסרטן. לריי נאמר שתרופה חדשה מצילת חיים שפותחה על ידי חברת ביופריים יכולה להציל אותה. עם זאת, הוא מגלה לאחר מכן שהתרופה יצאה מהשוק בגלל שמנכ"ל ביופריים, סיימון קילי, שילם ליצרן כדי לעכב את הייצור. ריי רואה את קילי בטלוויזיה בשידור חי וריי מתקשר ומאיים להרוג את קילי אם אשתו תמות. לאחר שאמנדה מתה, ריי ורייצ'ל הרוסים.
שישה חודשים לאחר מכן, ריי מקבל טלפון מהעיתונאי החוקר מרטין בנט, שאומר לו שיש לו ראיות לפעילות פלילית ושחיתות שביצעה חברת ביופריים. הם נפגשים ברכבת התחתית, מבלי שהם מודעים לזה שרייצ'ל ורוצח שכיר בשם סנטוס עוקבים אחריהם, כל אחד בנפרד. בנט מסביר שביופריים שיחדה את כל מי שמטיל ספק במעשים המלוכלכים של החברה, אבל לפני שהוא יכול לשתף עוד, סנטוס דוקר אותו למוות, ואז דוקר את ריי ומפיל את רייצ'ל, משאיר את שניהם על הרציף.
שנתיים לאחר מכן, ריי עוקב באובססיביות אחרי קילי ואחרי הפעילויות של ביופריים. הוא מסתנן למכירת הצדקה של ביופריים, שבה קילי הוא הדובר המרכזי, ומאיים עליו. קילי אומר לו שיו"ר ביופריים עומד מאחורי כל השחיתות. במאבק האכזרי שאחריו, ריי הורג שומר ראש וחונק את קילי למוות. לאחר מכן הוא בורח עם רייצ'ל והם מתחבאים באכסניה מחוץ לעיר. רייצ'ל, מודאגת שאביה הלך רחוק מדי, יוצרת קשר עם סוכנת ה-FBI שרה מיקר ומנסה לשכנע אותה לבדוק את מעלליו של ביופריים. שני שכירי חרב חומקים לאכסניה כדי לתקוף את ריי ואת רייצ'ל, אבל ריי טומן מלכודת והורג את שניהם. לאחר מכן הוא מציב מארב כדי לתקוף את שיירתו של יו"ר ביופריים אך סנטוס מופיע ויורה למוות ביו"ר ביופריים, מה שגורם לריי ורייצ'ל לברוח.
ריי ורייצ'ל עוקב אחרי סנטוס למסעדה, שם הם קבעו להיפגש. סנטוס, שחווה בילדותו רדיפה מצד הממשלה בארץ מולדתו, מודה שהוא אוהד את מטרתו של ריי. הוא מסכים להפוגה זמנית ומודה שחברת הקונגרס דיאנה מורגן היא המעסיקה שלו. סנטוס מזהיר שבפעם הבאה שהם ייפגשו, הוא יהרוג אותם.
בשובו לעיר, ריי נרדף על ידי ה-FBI ונמלט אל הגג של פארק PNC. בעוד סוכנת ה-FBI מיקר מנסה לשכנע אותו לרדת מהגג, מתגלה ש"ריי" היא בעצם רייצ'ל. מתגלה שריי מת מפצעיו ברכבת התחתית לפני שנתיים. רייצ'ל, הסובלת מ-PTSD והפרעת זהות דיסוציאטיבית, הקדישה את עצמה לנקום את מות הוריה, שכן היא שבורה לאחר שאיבדה את שני הוריה בהפרש של מספר חודשים. היא קופצת לנהר אלגני אך היא נמצאת על ידי ה-FBI, מרוסנת ומוכנסת לאמבולנס. לאחר שהשתחררה, היא מאתרת את משרד הקמפיין של חברת הקונגרס מורגן, שם סנטוס תוקף אותה. לאחר מאבק אכזרי נוסף, היא דוקרת את סנטוס למוות.
היא מתעמתת עם מורגן וכופה ממנה וידוי שבו היא מודה שהיא שוחדה על ידי ביופריים עבור חוזים ממשלתיים ושהיא הורתה על הפגיעה בבנט ובריי. רייצ'ל בורחת ושולחת את ההקלטה ל-FBI. לאחר מכן, מורגן נעצרת על פשעיה, בעוד רייצ'ל משיגה דרכון מזויף, מחליפה את כספה במטבע קריפטוגרפי ועולה על מטוס לעתיד מזהיר יותר.
דמויות ושחקנים

ג'ייסון מומואה – ריי קופר
איזבלה מרסד – רייצ'ל קופר
מילנה ריברו – רייצ'ל קופר הצעירה
מנואל גרסיה-רולפו – עמוס סנטוס
איימי ברנמאן – דיאנה מורגן
אדריה ארג'ונה – אמנדה קופר
ג'סטין ברת'ה – סיימון קילי
ראזה ג'אפרי – וינוד שאה
לקס סקוט דייוויס – סוכנת ה-FBI שרה מיקר
מייקל ריימונד-ג'יימס – סוכן ה-FBI ג'ון רוטמן
דומיניק פומוסה – סם ווקר
נלסון פרנקלין – מרטין בנט
וויל בלגרוב – הבלש אלווארז
קייטי אובריאן – מנחה טלוויזיה
בריאן האו – פיט מיסלי
רג'י לי – ד"ר וו
הפקה

ביולי 2019, הוכרז שג'ייסון מומואה יצטרף לצוות השחקנים של הסרט, כשבריאן אנדרו מנדוזה יביים את התסריט שכתבו פיליפ אייזנר, גרג הורביץ וויל סטייפלס, ג'ייסון מומואה ישמש גם כמפיק בסרט. באוקטובר 2019 איזבלה מרסד הצטרפה לקאסט של הסרט. בדצמבר 2019, מנואל גרסיה-רולפו, רזה ג'פרי, אדריה ארג'ונה, ג'סטין ברתה, לקס סקוט דייוויס, מייקל ריימונד-ג'יימס, דומיניק פומוסה, בריאן האו, נלסון פרנקלין ורג'י לי הצטרפו לקאסט של הסרט.
פרסום

הסרט יצא ב-20 באוגוסט 2021 בנטפליקס.
תגובות

באתר הביקורות Rotten Tomatoes, הסרט מחזיק בדירוג של 24% עם דירוג ממוצע של 4.3/10. בקונצנזוס הביקורתי של האתר נכתב: "עמוס בקלישאות אקשן ומוכזב בגלל תפנית מאוחרת בעלילה, צדק של אב מבזבז סיפור בעל פוטנציאל תהודה". ב-Metacritic, לסרט יש ציון ממוצע של 46 מתוך 100, מה שמציין "ביקורות מעורבות או ממוצעות".
פרנק סצ'ק, מבקר הקולנוע של "הוליווד ריפורטר", משבח את הדרך שבה הבמאי "מטפל בפעולה ללא הפסקה ביעילות ועושה שימוש מצוין במקומות הנרחבים שלפיטסבורג", אבל הוא מבקר את האופן שבו הסרט "מתדרדר לסדרה חסרת מוח של אלימות" אשר פוגעים באמינות הסרט.
קרייג ד. לינדזי, מבקר הסרטים של AV Club, מכנה את הסרט "חזרה גדולה ומגושמת לקולנוע של שנות ה-90".
פול ביירנס, מבקר הקולנוע של "סידני מורנינג הראלד", מתח ביקורת על התסריט של הסרט, על החורים בעלילה, ועל המסר של תאוריית הקונספירציה ה"מזיקה" שלו לגבי חיפוש נקמה.
מאט זולר סייץ, מבקר סרטים של האתר RogerEbert.com, מכנה את הסרט "דרמה רחבת ידיים, חבולה, לפעמים מפותלת, ולעיתים קרובות מתישה רגשית עם קטעי פעולה בתוכה". סייץ קובע כי הסרט הוא "...ארוך מדי ולא מאורגן, ולעיתים קרובות פשוט מדי", כיוון שהוא מנסה למזג חמש או שש עלילות של סרטים "שוברי קופות" משנות התשעים ומשנות האלפיים בסרט אחד.
דייוויד לואיס, מבקר הקולנוע של "סן פרנסיסקו כרוניקל", מכנה את הסרט "מופרך" ומצהיר שהוא "לא אמין כמעט בכל צעד". לואיס מצהיר שהדמויות "מפותחות במעט" והוא מציין ש"הסיפור יכול היה להשתמש ביותר עדינות".
בנג'מין לי, כתב של האתר ה"גרדיאן" קובע ש"ראוי להערצה" שסרט כמו זה מבקר את "השיטות האמורליות של הפארמה הגדולה" ואת האתגרים שיש לאמריקאים עניים לגשת לטיפול רפואי. בעוד לי משבח את "נקודת המוצא המהותית באופן מפתיע", הוא קובע כי "האקטואליות הדקיקה" של התסריט "מובילה את הסרט עד כה". לי מצהיר שהטוויסט בסרט הוא "שטותי לחלוטין" וגורם לסרט להפוך ל"פנטזיה ביזארית" ול"בלגן חסר פשר".
הערות שוליים

↑  "Every Viewing Statistic Netflix Has Released So Far". What's on Netflix. 25 באוקטובר 2021. {{cite web}}:  (עזרה)
↑  Mendelson, Scott. "Netflix's Most-Watched Movie, 'Sweet Girl,' Has A Huge Twist That Won't Please Anyone". Forbes (באנגלית).
↑  McNary, Dave (29 ביולי 2019). "Jason Momoa to Produce, Star in Thriller 'Sweet Girl' for Netflix". Variety. נבדק ב-11 בנובמבר 2019. {{cite web}}:  (עזרה)
↑  Sneider, Jeff (21 באוקטובר 2019). "Exclusive: 'Dora' Star Isabela Merced Joins Jason Momoa in Netflix Movie 'Sweet Girl'". Collider. נבדק ב-11 בנובמבר 2019. {{cite web}}:  (עזרה)
↑  N'Duka, Amanda (12 בדצמבר 2019). "Jason Momoa Netflix Film 'Sweet Girl' Adds Cast". Deadline Hollywood. נבדק ב-12 בדצמבר 2019. {{cite web}}:  (עזרה)
↑  Fleming, Mike Jr. (12 בינואר 2021). "Netflix Unveils A 2021 Film Slate With Bigger Volume & Star Wattage; Scott Stuber On The Escalating Film Ambition". Deadline Hollywood. ארכיון מ-12 בינואר 2021. נבדק ב-12 בינואר 2021. {{cite web}}:  (עזרה)
↑  Rubin, Rebecca (27 באפריל 2021). "Netflix's Packed Summer Movie Slate Includes 'Kissing Booth 3' and Bob Ross Documentary". Variety. {{cite web}}:  (עזרה)
↑  Schenk, Frank (20 באוגוסט 2021). "Jason Momoa in Netflix's Sweet Girl: Film Review Isabela Merced co-stars in this thriller about a man seeking revenge on the pharmaceutical company that denied his desperately ill wife a life-saving medication". Hollywood Reporter. נבדק ב-10 בנובמבר 2023. {{cite web}}:  (עזרה)
↑  Lindsey, Craig D. (20 באוגוסט 2021). "It's Jason Momoa versus Big Pharma in Netflix's dopey Sweet Girl". avclub.com. נבדק ב-11 בנובמבר 2023. {{cite web}}:  (עזרה)
↑  Byrnes, Paul (20 באוגוסט 2021). "Bad acting, nonsensical plot: what's the point of Jason Momoa revenge thriller?". Sydney Morning Herald. נבדק ב-10 בנובמבר 2023. {{cite web}}:  (עזרה)
↑  Seitz, Matt Zoller (20 באוגוסט 2021). "Sweet Girl". RogerEbert.com. נבדק ב-10 בנובמבר 2023. {{cite web}}:  (עזרה)
↑  Lewis, David (20 באוגוסט 2021). "Review: 'Sweet Girl' a vigilante justice film against Big Pharma". datebook.sfchronicle.com. San Francisco Chronicle. נבדק ב-10 בנובמבר 2023. {{cite web}}:  (עזרה)
1 2 3  Lee, Benjamin (20 באוגוסט 2021). "Sweet Girl review – Jason Momoa's Netflix action thriller is a non-starter". theguardian.com. The Guardian. נבדק ב-10 בנובמבר 2023. {{cite web}}:  (עזרה)
פסקל סוריו

| --- | --- |

 לידה:  23 במאי 1959 (בן 65) צרפת 
 מדינה:  צרפת 
 השכלה:  École nationale vétérinaire d'Alfort HEC Paris
 מעסיק:  אסטרהזניקה 
 תפקיד:  מנהל כללי (אוקטובר 2012) 
 
פסקל קלוד רולאן סוריו (נולד ב-23 במאי 1959) הוא מנכ"ל חברת התרופות הרב-לאומית אסטרהזניקה מאז אוקטובר 2012.
ראשית חייו

יליד צרפת, אביו נפטר כשסוריו היה בן 20. הוא למד רפואה וטרינרית באוניברסיטת École nationale vétérinaire d'Alfort ב-Maisons-Alfort שבדרום מזרח פריז. מאוחר יותר הוא השלים תואר שני במנהל עסקים ב-HEC Paris.
קריירה > רוסל אוקלאף

באפריל 1986 הצטרף לרוסל אוקלאף (לשעבר חברת התרופות השנייה בגודלה בצרפת, עד שנרכשה על ידי Hoechst AG בשנת 1997) כאיש מכירות באוסטרליה. בשנת 1996 הוא הפך למנכ"ל Hoechst Marion Roussel באוסטרליה ועבר לטוקיו באפריל 1997.
קריירה > אוונטיס

בשנת 2000 עבר לחברת אוונטיס באמריקה והיה למנהל התפעול הראשי של אוונטיס ארצות הברית בשנת 2002, שהפכה לסאנופי אוונטיס ארצות הברית בשנת 2004.
קריירה > רוש

הוא הצטרף לחברת רוש ב-2006. מאפריל 2009 עד 2010 הוא היה מנכ"ל חברת הבת של רוש, ג'נטק. הוא הצטרף לחברה האם רוש פארמה AG בשנת 2010 כמנהל התפעול הראשי.
קריירה > אסטרהזניקה

באוגוסט 2012 הוא מונה למנכ"ל החדש של חברת אסטרהזניקה, חברת התרופות החמישית בגודלה בעולם, כשהוא בן 53. הוא נכנס לתפקיד ב-1 באוקטובר 2012.
בספטמבר 2018 הוא עלה לכותרות לאחר שפורסם כי שכרו 9.4 מיליון ליש"ט בשכר ובונוסים, "האמת היא שאני המנכ"ל בשכר הנמוך ביותר בענף כולו", אמר. "זה מעצבן במידה מסוימת. אבל בסופו של יום זה מה שזה".
חיים אישיים

הוא נשוי ויש לו שני ילדים. יש לו שלושה אחים, שכולם רופאים.
הערות שוליים

↑  "Executive Profile: Pascal Soriot". Bloomberg. נבדק ב-3 באפריל 2015. {{cite web}}:  (עזרה)
1 2  Ralph, Alex (17 במאי 2019). "A drugs giant that loves to blind rivals with science". The Times (באנגלית). ISSN 0140-0460. נבדק ב-2019-05-17. {{cite news}}:  (עזרה)
↑  "Executive Profile: Pascal Soriot". Bloomberg. נבדק ב-3 באפריל 2015. {{cite web}}:  (עזרה)
↑  "Pascal Soriot". Roche.com. נבדק ב-26 בינואר 2017. {{cite web}}:  (עזרה)
↑  "AstraZeneca Names Roche's Pascal Soriot as CEO". Bloomberg. נבדק ב-6 בפברואר 2013. {{cite web}}:  (עזרה)
↑    Emma Rowley, ‏AstraZeneca appoints Roche's Pascal Soriot as new chief, The Telegraph, 28 August 2012
↑  Meddings, Sabah. "Salary size matters, says Astra Zeneca boss on £9.4m" – via www.thetimes.co.uk.
↑  James Ashton (16 במאי 2014). "Astrazeneca chief Pascal Soriot: I can carry on curing the company, says scientist in £63bn bid battle". Standard.co.uk. נבדק ב-26 בינואר 2017. {{cite web}}:  (עזרה)
| --- | --- |
בקרת זהויות :  GND: 1229689974  VIAF: 4825161634381510850001   WorldCat (עם VIAF): 4825161634381510850001
צרפת באירוויזיון 2021

צרפת השתתפה באירוויזיון 2021 עם השיר "Voilà", של הזמרת הצרפתייה, ברברה פראווי. כחברה בחמש המדינות הגדולות של האירוויזיון, צרפת (ביחד עם איטליה, גרמניה, הממלכה המאוחדת וספרד) תעפיל אוטומטית לגמר.
לפני האירוויזיון

ב-29 ביוני 2020, רשות השידור הצרפתית, "France 2", הכריזה על פתיחת ההרשמה לקדם הצרפתי לאירוויזיון 2021, "!Eurovision France, c'est vous qui décidez". על תקנון התחרות, רוב מילות השיר חייבים להיות בצרפתית. ההרשמה נסגרה ב-30 בספטמבר 2020. רשות השידור הצרפתית פרסמה כי נשלחו אליה כ-700 שירים. ב-9 בדצמבר 2020, ועדה מיוחדת שהואמנה על סינון השירים, פרסמה את 12 השירים שעברו לשלב הבא.
ב-30 בינואר 2021, נערך הגמר של הקדם הצרפתי. בחיצו הראשון של הערב, 12 השירים הופיעו בזה אחר זה. עם תום ההופעות, הקהל בבית התבקש להצביע לשיר הטוב ביותר. בתום, ההצבעה, 8 שירים עלו לשלב הבא (7 מהצבעת הקהל ו-1 מהחלטת השופטים). בשלב השני, הקהל והשופטים מצביעים לשיר שאהבו ביותר. השיר אשר קיבל את רוב הנקודות, זכה. ההצבעה התחלקה ל-50% מהצבעות השופטים ו-50% מהצבעות הקהל.
| גמר - 30 בינואר 2021> סדר | גמר - 30 בינואר 2021> מבצע | גמר - 30 בינואר 2021> שיר |
| --- | --- | --- |
| 1 | אנדרימאד | "Alléluia" |
| 2 | ג'ולייט מוריאן | "Pourvu qu'on m'aime" |
| 3 | צ'פז | "On a mangé le soleil" |
| 4 | אמואי | "Maeva" |
| 5 | פיליפין | "Bah non" |
| 6 | טרנס ג'יימס | "Je t'emmènerai danser" |
| 7 | ברברה פראווי | "Voilà" |
| 8 | פוני איקס | "Amour fou" |
| 9 | קזנובה | "Tutti" |
| 10 | LMK | "Magique" |
| 11 | עלי | "(!Paris me dit (Yalla ya helo" |
| 12 | Juin Le Duo 21 | "?Peux-tu me dire" |
| גמר שלב ב' - 30 בינואר 2021> סדר | גמר שלב ב' - 30 בינואר 2021> מבצע | גמר שלב ב' - 30 בינואר 2021> שיר | גמר שלב ב' - 30 בינואר 2021> מקום | גמר שלב ב' - 30 בינואר 2021> ניקוד | גמר שלב ב' - 30 בינואר 2021> ניקוד מהשופטים | גמר שלב ב' - 30 בינואר 2021> ניקוד מהקהל |
| --- | --- | --- | --- | --- | --- | --- |
| 1 | ג'ולייט מוריאן | "Pourvu qu'on m'aime" | 2 | 136 | 76 | 60 |
| 2 | צ'פז | "On a mangé le soleil" | 5 | 82 | 52 | 30 |
| 3 | אמואי | "Maeva" | 6 | 78 | 8 | 70 |
| 4 | ברברה פראווי | "Voilà" | 1 | 204 | 104 | 100 |
| 5 | PONY X | "Amour fou" | 3 | 124 | 74 | 50 |
| 6 | קזנובה | "Tutti" | 4 | 102 | 22 | 80 |
| 7 | LMK | "Magique" | 7 | 76 | 66 | 10 |
| 8 | 21 Juin Le Duo | "?Peux-tu me dire" | 8 | 38 | 10 | 28 |
באירוויזיון

ב-22 במאי, בגמר התחרות, הגיעה פראווי למקום השני עם 499 נקודות.
הערות שוליים

↑  "Sélection France 2021". eurovision-france.fr (בצרפתית). 29 ביוני 2020. נבדק ב-28 בנובמבר 2020. {{cite web}}:  (עזרה)
↑  Gallagher, Robyn (22 בנובמבר 2020). "France TV confirms new national final 'Eurovision France, c'est vous qui décidez!' for January". Wiwibloggs. נבדק ב-28 בנובמבר 2020. {{cite web}}:  (עזרה)
↑  "FRANCE 2021 : Les 12 Finalistes d'Eurovision France". eurovision-fr.net (בצרפתית). 9 בדצמבר 2020. נבדק ב-11 בדצמבר 2020. {{cite web}}:  (עזרה)
↑  "France has started their new selection process for Eurovision 2021". eurovision.tv. 9 בדצמבר 2020. {{cite web}}:  (עזרה)
↑  W, Pauly (8 בינואר 2021). "Eurovision France, c'est vous qui décidez : conférence de presse". l'Eurovision au Quotidien (בצרפתית). נבדק ב-8 בינואר 2020. {{cite web}}:  (עזרה)
↑  Eurovision 2021 Results: Voting & Points
פלה (הר)

התפרצות פלאנית:



1. עמוד אפר

2. מטר אפר

3. כיפה געשית

4. פצצות געשיות

5. זרם פירוקלסטי

6. שכבות לבה ואפר

7. שכבות סטרטיגרפיות

8. צינור הזנה

9. תא מאגמה

10. דייק
פלה (בצרפתית: Montagne Pelée – "הר קירח") הוא הר געש שכבתי פעיל בחלקו הצפון-מערבי של האי מרטיניק, מחוז צרפתי מעבר לים באנטילים הקטנים שבים הקריבי. ההר הוא חרוט געשי הבנוי משכבות של אפר געשי ולבה שהתקשתה.
פלה הוא הר הגעש הפעיל ביותר באנטילים הקטנים, והתפרסם בשל ההתפרצות הגעשית של ה-8 במאי 1902, שעוצמתה הייתה 4 במדד ההתפרצות הגעשית, והייתה האסון הגעשי הקטלני ביותר במאה ה-20. רוב מקרי המוות התרחשו בעיר סן-פייר, שהייתה אז העיר הגדולה ביותר באי (כ-30,000 תושבים), כתוצאה מנחשולים פירוקלסטיים שהרסו את העיר כליל תוך דקות מההתפרצות. מכל תושבי העיר נותרו בחיים שלושה ניצולים בלבד: אסיר שהוחזק בצינוק, תושב שהתגורר בשולי העיר, ונערה שנמלטה בסירה אל תוך מערה במצוקים שבחוף ונתגלתה אחר כך חסרת הכרה בסירה שנסחפה למרחק של כ-3 קילומטרים מהאי. ההר שקט מאז ההתפרצות האחרונה בין השנים 1929 ל-1932 והוא אתר תיירות פופולרי. ההתפרצות של 1902 שימשה כדוגמה לסוג ההתפרצות הקרוי על שמה: התפרצות פלאנית, והובילה להתפתחות מחקר התנהגות הזרמים הפירוקלסטיים במסגרת הוולקנולוגיה.
ב-2023 ההר ושטחים נוספים בצפון מרטיניק הוכרזו כאתר מורשת עולמית של אונסק"ו בשם "הרי הגעש והיערות של הר פלה והפיטונים של צפון מרטיניק", לאור החשיבות של ההר בתולדות הוולקנולוגיה והמערכת האקולוגית הייחודית שבסביבתו.
גאולוגיה

הר פלה הוא תוצר טיפוסי של אזור הפחתה. הקרום האוקייני של הלוח הדרום-אמריקאי שוקע בקצב של 2 ס"מ בשנה מתחת ללוח הקריבי. געשיות שמקורה בהיווצרות מאגמה מתחת לאזור ההפחתה יצרה את הקשת הגעשית של האנטילים הקטנים, שרשרת מתפתלת של איים געשיים שאורכה כ-850 קילומטרים, בין פוארטו ריקו לוונצואלה. בקשת האיים קיימים הרי געש נוספים הידועים בפעילותם הגעשית: לה סופרייר בסנט וינסנט, לה סופרייר בגוואדלופ, סופרייר הילס (Soufrière Hills) במונטסראט והר הגעש התת-ימי קיק אם ג'ני (Kick-'em-Jenny).
גאולוגיה > היסטוריה גאולוגית

מקורו של האי מרטיניק הוא געשי כשאר שכניו בקשת האיים של האנטילים הקטנים. הרי הגעש העתיקים ביותר באי דוגמת מורן ז'קוב (Morne Jacob), הרי פיטון דו קרבה ופיטון מון קוניל (Piton Mont Conil) התרוממו מעל פני הים לפני כארבעה עד שלושה מיליון שנים מתוך הקשת התת-ימית הפעילה ב-16 מיליון השנים האחרונות. לעומתם פלה הוא הר געש "צעיר" שהחל לפעול לפני 200,000 שנים בלבד.
וולקנולוגים זיהו שלושה שלבים שונים בהתפתחות הר הגעש פלה: שלב ראשוני, שלב ביניים, ושלב מודרני. בשלב הראשוני, הקרוי "פלאו-פלה" ("Paléo-Pelée"), היה פלה הר געש שכבתי רגיל. החרוט של פלאו-פלה היה בנוי משכבות רבות של זרמי לבה ושברי סלעים געשיים. ניתן לראות כיום שרידים מהחרוט של פלאו-פלה במדרון הצפוני של הר הגעש.
השלב השני, הקרוי שלב הביניים, החל לפני כ-100,000 שנים, לאחר תקופת רגיעה ממושכת. בשלב זה נוצרת כיפת הלבה מורן מקובה (Morne Macouba), ואחר כך הקלדרה של מורן מקובה. במהלך שלב הביניים התחוללו כמה התפרצויות שיצרו זרמים פירוקלסטיים, בדומה לזרם שהשמיד את סן-פייר בהתפרצות של 1902. לפני כ-25,000 שנים התמוטט חלק גדול מהקטע הדרום-מערבי של ההר, תוך יצירת מפולת סלעים. אירוע זה דומה למה שהתרחש בהתפרצות של הר סנט הלנס ב-1980.
השלב המודרני בהתפתחות הר פלה יצר את מרבית החרוט הנוכחי בעזרת השקעה של פומיס וזרמים פירוקלסטיים. זוהו יותר מ-30 התפרצויות במהלך 5,000 השנים האחרונות. התפרצויות הגדולות האחרונות (לפני ההתפרצות של 1902) היו בשנים 65 לפנה"ס, 280 ו-1300 לספירה, כאשר כל 50 עד 150 שנים התרחשו התפרצויות קטנות יותר. לפני כ-3,000 שנים נוצרה הקלדרה אטן סק (Étang Sec, בצרפתית: אגם יבש) כתוצאה מהתפרצות שבה נפלטו כמויות גדולות של פומיס. ההתפרצות של 1902 התחוללה בתוך קלדרה זו. בהתפרצות זו נוצרו כמה זרמים פירוקלסטיים שיצרו כיפת לבה שמילאה את הקלדרה.
ההתפרצות הבאה שהתרחשה ב-1929 יצרה זרמים פירוקלסטיים שהתרוקנו לתוך עמק הנהר בלנש (Blanche) ויצרו כיפה נוספת בקלדרה של אטן סק. התפרצות אחרונה זו היא הגורם העיקרי בעיצוב הנוכחי של הר פלה.
גאולוגיה > מאפיינים

פלה הוא ההר הגבוה ביותר במרטיניק (1,397 מטרים) ופסגתו שוכנת בתוך קלדרה גדולה בצורת פרסה הפרוצה לכיוון דרום-מערב.
הלבה שנפלטה מההר היא צמיגה בהרכב אנדזיטי, היוצרת כיפה געשית, מבנה מעוגל הנובע מזרימה איטית של לבה או ממחזורי פליטה של סוגי לבה שונים המכילים אחוז גבוה של סיליקה, ומחטים געשיות – גלילי לבה שנקרשו בתוך צינור ההזנה בתום ההתפרצות. הכיפות עשויות להתמוטט בשלב מאוחר יותר. הלבה שנקרשת סותמת את צינורות ההזנה, ועקב כך ההתפרצויות מאוחרות יותר מקבלות אופי של התפוצצות, כאשר לעיתים ההתפרצות מוצאת נתיב קל יותר דרך צלע ההר מאשר דרך צינורות ההזנה הסתומים במעלה ההר ונוצרת התפרצות צדית.
ההתפרצות של 1902 > סימנים מקדימים

התושבים הקדומים של מרטיניק, האינדיאנים בני שבטי הקאריב, כינו את ההר בשם "הר האש" בשל התפרצויות קדומות שלו. בין גילוי האי מרטיניק על ידי קולומבוס בשנת 1502 לבין תחילת ההתיישבות הצרפתית באי הייתה התפרצות משמעותית בהר בשנת 1635. התפרצות זו כיסתה את הפסגה באפר שחנק את הצמחייה בראש ההר, ולכן המתיישבים כינו את ההר החשוף בשם פלה (Pelée) - בצרפתית "קירח" (או "מקולף"). מתחילת ההתיישבות הצרפתית באי ועד להתפרצות של 1902 התרחשו רק שתי התפרצויות פריאטיות (שמקורן בקיטור) קטנות יחסית בשנים 1792 ו-1851, שהעידו על כך שהר הגעש עדיין פעיל ועלול להיות מסוכן.
אלא שסימנים אלו לא מנעו את הקמתה והתרחבותה של העיר סן-פייר במרחק של כשישה קילומטרים דרומית מערבית להר, ועיר זו הפכה הנמל העיקרי של מרטיניק והעיר הגדולה ביותר באי. העיר שימשה גם כמרכז התרבותי והמסחרי, ומלבד הנמל פעלו בעיר מזקקות רום רבות, והוקמו בה מבני ציבור מאבן המקורים בגגות אדומים כדוגמת בנקים ובתי ספר. העיר כונתה "פריז של הודו המערבית" או גם "הפנינה של האנטילים הקטנים".
החל מקיץ 1900 התגברה פעילות הפומרולות בלוע אטן סק בסמוך לפסגה. בתחילת אפריל 1902 תיארו מטיילים הופעה של אדי גופרית מפומרולות בסמוך לפסגת ההר. תופעה זו לא גרמה לחששות, שכן פומרולות הופיעו ונעלמו בעבר.
ההתפרצות של 1902 > התפרצויות מקדימות

ב-23 באפריל ירד מטר של אפר געשי על המורדות הדרומיים והמערביים יחד עם רעידות אדמה שהורגשו היטב.
ב-25 באפריל פלט ההר ענן גדול של סלעים ואפר מהקלדרה של אטן סק. החומר שנפלט לא גרם לנזק משמעותי.
ב-26 באפריל הצטברה שכבת אפר געשי בכל האזור. הרשויות הציבוריות עדיין לא ראו סיבה לחשש.
ב-27 באפריל טיפסו כמה מטיילים לפסגת ההר וגילו שאטן סק התמלאה במים ונוצר אגם לוע בקוטר של 10 מטרים. בצד אחד של האגם הם הבחינו בחרוט של שברי סלעים געשיים בגובה של 15 מטרם שממנו נפלט זרם רציף של מים רותחים לתוך האגם. קולות הדומים לרעשים שמשמיעה קלחת שבה רותחים מים נשמעו עמוק מתחת לפני השטח. בכל העיר, כ-6.4 קילומטרים מההר, היה ריח עז של גופרית, שגרם אי-נוחות לסוסים ולבני אדם.
ב-30 באפריל עלו הנהרות רוקסלן (Roxelane) ורייבייר (Rivière) על גדותיהם, כשהם נושאים גושי סלע ועצים מפסגת ההר. על הכפרים פרשו (Prêcheur) וסנטה-פילומנה (Sainte-Philomène) ירד מטר רציף של אפר געשי.
ב-2 במאי בשעה 11:30 בערב נשמעו התפוצצויות עזות, התרחשו רעידות אדמה, ועמוד עבה של עשן שחור וסמיך היתמר מההר. אפר ופומיס בעל גרגירים דקים כיסה את כל החלק הצפוני של האי. ההתפוצצויות התחדשו במרווחים של 5 עד 6 שעות. עקב כך ביטל העיתון המקומי "לה קולוני" (Les Colonies) את הפיקניק שתוכנן ל-4 במאי על ההר. חיות משק החלו לגווע ברעב ובצמא, לאחר שמקורות המזון והמים שלהם זוהמו באפר געשי.
ביום שבת, 3 במאי, הסיטה הרוח את ענן האפר צפונה והקלה בכך על המצב בסן-פייר. למחרת התגברה נשירת אפר, והקשר בין סן-פייר למחוז פרשו נותק. ענן האפר היה כה סמיך שהספינות ששטו במסלול קבוע לאורך החוף חששו לנווט דרכו. אזרחים רבים החליטו להתפנות, כשהם ממלאים את ספינות הקיטור ששירתו את העיר. האזור כוסה בשכבה של אפר דמוי קמח, שגונו לבן וגרגיריו עדינים.
ביום שני, החמישה במאי, ההר נרגע קמעה לכאורה; אבל בשעה אחת בצהריים הים נסוג לפתע למרחק של 100 מטרים ואז חזר במרוצה כשהוא מציף חלקים מהעיר, וענן עשן גדול הופיע מערבית להר. הקיר של הקלדרה של אטן סק נפרץ ולהאר (נד של מים רותחים ובוץ) זרם לתוך אפיק הנהר בלאנש (Blanche), הציף את מפעל הסוכר בגרן (Guérin) וקבר כ-150 קורבנות תחת שכבת בוץ בעומק שבין 6 ל-9 מטרים. פליטים מאזורים אחרים זרמו לסן-פייר. באותו לילה, שיתקו הפרעות אטמוספיריות את רשת החשמל, והעיר שקעה בחשכה מה שהוסיף לבלבול הכללי. למחרת בערך בשעה 2 לפנות בוקר נשמעו קולות רמים מעומק ההר.
ביום רביעי, 7 במאי, סביב 4 לפנות בוקר, התגברה הפעילות הגעשית בהר. ענני האפר גרמו להופעת ברקים רבים סביב פסגת ההר, ושני הלועות של ההר זהרו בלילה בכתום אדמדם. במהלך היום נטשו תושבים את העיר, אך אנשים רבים נוספים מהסביבה באו לעיר במטרה למצוא מחסה, והגדילו את האוכלוסייה בכמה אלפים. העיתונים עדיין טענו שהעיר בטוחה. החדשות על התפרצות הר הגעש לה סופרייר באי הסמוך סנט וינסנט הרגיעו את התושבים שקיוו שבכך הוקל הלחץ הפנימי בבטן ההר. עם זאת, לא כולם השתכנעו. מרינו לבוף (Marino Leboffe), איטלקי יליד נאפולי, רב החובל של הברקה אורסולינה (Orsolina), אמר ”על אף שאיני יודע דבר על הר פלה, אבל אם הווזוב יראה כמו שההר שלכם נראה הבוקר אני אעזוב את נאפולי, ואני מסתלק מכאן”. הוא הורה לעזוב את הנמל כשרק מחצית ממטען הסוכר המתוכנן במחסניה, למרות מחאות הסוחרים, מבלי לקבל היתר משלטונות הנמל, ולמרות האיומים במאסר, כפי שנאסר על אזרחים אחרים לעזוב את העיר. לעומתה, המושל לואי מוטה (Louis Mouttet) ואשתו נשארו בעיר. לפנות ערב החלו רעידות האדמה שמקורן בהר להירגע.